**Ψήφισμα της 14/03/2011 Συνεδρίασης του Δημοτικού Συμβουλίου του Δήμου Θεσσαλονίκης, συμπαράστασης του Δημοτικού Συμβουλίου στο λαό της Ιαπωνίας**

Ολόκληρος ο πλανήτης το τελευταίο διάστημα παρακολουθεί με αγωνία το δράμα του Ιαπωνικού λαού, ο οποίος δοκιμάζεται πρωτοφανώς από τις συνέπειες του τρομακτικού σεισμού της Παρασκευής 11ης Μαρτίου, το παλιρροιακό κύμα (τσουνάμι) που προκάλεσε και τις συνεπακόλουθες καταστροφικές συνέπειές του.

Ιδιαίτερη ανησυχία προκαλεί τόσο η επαπειλούμενη διαρροή ραδιενέργειας από τους πληγέντες πυρηνικούς σταθμούς παραγωγής ηλεκτρικής ενέργειας όσο και η πιθανότητα πρόκλησης ενός σοβαρού πυρηνικού δυστυχήματος που θα απειλήσει ακόμη περισσότερες ανθρώπινες ζωές και θα κλονίσει την υγεία χιλιάδων ανθρώπων της μεγάλης και πολύπαθης αυτής χώρας.

Το Δημοτικό Συμβούλιο κι ο λαός της Θεσσαλονίκης εκφράζει την συμπαράστασή του στον ιαπωνικό λαό, μαζί με την ελπίδα ότι θα περιοριστούν οι ανθρώπινες απώλειες και οι υλικές ζημιές.

Εκφράζει όμως και το θαυμασμό του για την καρτερικότητα και την αξιοπρέπεια που επιδεικνύουν οι πολίτες αυτής της χώρας στη μεγάλη δοκιμασία τους.